钦定古今图书集成/明伦汇编/氏族典/第532卷 > 郭诩
## 钦定古今图书集成/明伦汇编/氏族典/第532卷 > 郭诩

按《名山藏艺妙记》：诩，泰和人也。自号清狂。少从事学
官弟子业，稍试粲然。忽置册叹曰：“循咫尺之讽诵，市
荣当世，何以务浩观，立极艺，遂瑰玮之思，著周流之
迹乎？”遂去而体极其能于画，于是以画名。弘治中，征
天下善画者，被推择，应诏京师。宁王宸濠召与语，辄
辞谢之。故露拙业，托微罪行。念都御史王守仁智权
足解脱，己往依之，献画题诗以见志。守仁悟，与之符
牒，令他游，遂间道走武昌，至则绝迹入德安。宸濠反，
使人赍书币，约绐以好语入见，如逗梗，𫓩杀之。其人
迹至武昌不得，守仁叹曰：“鸿鹄横绝，非斯人耶！”